b"\n_START_ARTICLE_\nBulebar Quezon\n_START_SECTION_\nKasaysayan\n_START_PARAGRAPH_\nSinimulan ang Bulebar Quezon bilang bahagi ng isang pambansang panukalang pandaan\xc2\xa0upang maiugnay ang pusod ng pamahalaan ng Maynila sa Liwasang Rizal sa ipinapanukalang bagong kabesera sa Diliman estate. Itinayo ito noong 1939 sa ibabaw ng dating Calle Regidor na pinalawak sa pamamagitan ng pag-giba ng mga gusali at kabahayan sa silangang gilid nito at di-kalauna'y isinama sa dating Calle Martin Ocampo. Sa taong 1939 din pinalitan ng makabagong bakal na tulay-arko na Tulay ng Quezon ang dating Puente Colgante (na nagugnay noon ng daan sa Abenida Padre Burgos sa timog ng Ilog Pasig)._NEWLINE_Noong panahon ng mga Kastila, kilala ang Calle Regidor bilang Calle Santa Rosa, at Calle Martin Ocampo bilang Calle Concepcion. Pinalitan ang mga pangalang ito noong unang bahagi ng dekada-1900s, mula kay Antonio Maria Regidor, manunulat sa La Solidaridad, at Martin Ocampo, patnugot ng El Renacimiento at La Vanguardia. Ang bagong bulebar na pumalit sa mga ito ay ipinangalan mula kay Manuel Luis Quezon, pangulo ng Pilipinas noong panahon ng Komonwelt.\n_START_SECTION_\nPaglalarawan ng ruta\n_START_PARAGRAPH_\nNagsisimula ito sa Tulay ng Quezon sa tabi ng Pamilihan ng Quinta sa Kalye Carlos Palanca (dating Calle Echag\xc3\xbce) bilang tagapagpatuloy ng Abenida Padre Burgos na galing sa Intramuros sa timog ng Ilog Pasig. Tutumbukin naman nito ang mga sumusunod na daan: Kalye Arlegui (papuntang distrito ng San Miguel at Palasyo ng Malaca\xc3\xb1ang), Kalye Hidalgo (dating Calle San Sebasti\xc3\xa1n, papuntang Simbahan ng San Sebastian), at Kalye Gonzalo Puyat (dating Calle Ra\xc3\xb3n, papuntang Simbahan ng Santa Cruz sa distrito ng Santa Cruz, bago nito tumbukin ang Abenida Recto. Dadaan ito sa Plaza Miranda at Simbahan ng Quiapo sa pagitan ng Kalye Hidalgo at Kalye\xc2\xa0Gonzalo Puyat. Papasok ito sa distrito ng\xc2\xa0Sampaloc paglampas ng Abenida Recto, kung saan tatapos ito sa sangandaan nito sa Abenida Lerma. Paglampas, tutuloy ito bilang Kalye Alfonso Mendoza (dating Calle Andaluc\xc3\xada) patungo sa San Lazaro Tourism and Business Park."